《灯夕寄献内翰虢略公》
宋代·李宗谔

东城南陌尽游人，陌上香车起暗尘。
历历星榆光夺昼，煌煌火树艳争春。
章沟五鼓催行乐，卫尉千庐罢徼巡。
应念鳌山方并宿，紫泥封后独频伸。

作者简介：李宗谔（964-1012年五月），字昌武，深州饶阳人，李昉之子。生于宋太祖乾德二年，卒于真宗大中祥符五年五月，年四十九岁。七岁能属文。耻以父任得官，独由乡举第进士，授校书郎。又献文自荐，迁秘书郎，集贤校理，同修起居注。真宗时，累拜右谏议大夫初，昉居三馆两制之职，不数年，宗谔并践其地。风流儒雅，藏书万卷。内行淳至，尤好勤接士类，奖拔后进。宗谔工隶书，为西昆体诗人之一。著有文集六十卷，内外制三十卷，预修太宗实录、续通典，又作家传谈录，均并行于世。